Ježiš a jeho príbeh

Aj v tlačenej verzii.

Objednať si môžete na stránke

www.fragment.sk

Ďalšie e-knihy v edícii:

Martina Drijverová

Ježiš a jeho príbeh – e-kniha

Copyright © Fragment 2011

Všetky práva sú vyhradené.

Nijaká časť tejto publikácie sa nesmie rozširovať

bez písomného súhlasu majiteľov práv.

Obsah

Ako sa všetko začalo

Narodil sa Ježiško

Malý Ježiš sa stratil

Ježiš a diabol

Ježišov prvý zázrak

Ďalšie zázraky

Ježiš má moc nad smrťou

Ježiš a Ján Krstiteľ

Ježiš má byť kráľom

Ježiš sa premenil

Ako je to s láskou k blížnemu

Ďalšie príbehy

Ako to bude na poslednom súde

Ako Ježiš vošiel do Jeruzalema

Ježiš a farizeji

Judášova zrada

Posledná večera

Judáš, Ján a Peter

Ako Ježiša zajali

Ježiš na súde a na kríži

Ježiš vstal z mŕtvych

Ako sa všetko začalo

K edysi dávno stvoril Boh svet: nebo a zem, slnko, mesiac a hviezdy. Na zem umiestnil rastliny a zvieratá, postaral sa o svetlo cez deň a tmu v noci. Stvoril niekoľko anjelov a dvoch ľudí – Adama a Evu. Tým vdýchol bezstarostný život v nádhernej záhrade, zvanej raj, s prítulnými zvieratkami a vtáčikmi. Mohli jesť všetky druhy ovocia, ktoré Boh stvoril, okrem jedného, zo stromu poznania dobra a zla.

„Tomu stromu sa radšej vyhýbajte!“ prikázal Boh Adamovi a Eve pri peknej jablonke v strede raja. Obaja prikývli, že poslúchnu, a mysleli to vážne. Lenže o ľuďoch sa dozvedel zlý duch, diabol, a začal im závidieť. Ja žijem v temnote a oni v krásnej záhrade?! Nenechám to tak! povedal si. A dal sa do vymýšľania plánu, ako ľudí z raja vyhnať. Premenil sa na hada a začal Evu pokúšať: „Ochutnaj jabĺčko, je sladké ako med!“

Eva sa rozhliadla, či sa Boh nepozerá, a jablko zo zakázaného stromu odtrhla. Zahryzla doň a čudovala sa, prečo ho nemala trhať, veď na ňom nebolo nič zvláštne! Dala ochutnať aj Adamovi a on ho zjedol tiež. Vtom sa všetko zmenilo, zjavil sa Boh a povedal: „Nešlo o jablko, ale o poslušnosť! Kto neposlúcha, bude potrestaný!“ A vyhnal Adama a Evu z raja. Aby sa tam nemohli vrátiť, postavil na stráž anjela s horiacim mečom. Zlý duch sa, pravdaže, veľmi tešil, ako sa mu práca vydarila, ale Adam s Evou plakali. Skončil sa im krásny a bezstarostný život! Keď sa chceli najesť, museli si obilie, ovocie a zeleninu vypestovať, keď chceli mať mäso, museli uloviť nejaké zviera. Našťastie sa im narodili dvaja synovia, Kain a Ábel, aby im pri práci pomáhali! Raz sa však nepohodli a Kain v zlosti Ábela zabil. Tak sa na zemi objavilo zlo. Ľudia, ktorých medzitým pribudlo, zistili, že vlastne nemusia byť dobrí! Môžu na seba kričať, biť sa, okrádať sa, môžu zabíjať, jednoducho páchať zlé skutky, teda hriechy… kedy sa im len zachce. Ľudia zároveň chceli všetko vedieť, všetkému rozumieť – chceli byť takí, ako je sám Boh.

Také správanie sa Bohu, samozrejme, nepáčilo, takto si to nepredstavoval, keď ľudí stvoril! Povedal si, že ich musí napomenúť, a zoslal na zem potopu. Zahynuli všetci tí, čo zhrešili, len jeden slušný človek (volal sa Noe) s príbuznými a mnohými zvieratami sa zachránili na veľkom korábe – arche.

Po čase Boh požiadal váženého človeka menom Abrahám, aby doviedol ľudí do zasľúbenej zeme! Cesta trvala veľmi dlho, ale nakoniec sa ľudia v tej krásnej krajine usadili. Myslíte, že sa polepšili? Kdeže! Začali hrešiť znova. Nie všetci, ale väčšina.

Možno nevedia, ako majú pekne žiť! povedal si Boh a vymyslel pre nich desať pravidiel, desať prikázaní. Odovzdal ich Mojžišovi, ktorého povolal, aby ľudí viedol, a dúfal, že si jeho návod všetci vezmú k srdcu. Niektorí sa nad ním aspoň zamysleli, no iní nie. Boh teda poslal na zem prorokov. Tí mali hriešnikov nabádať na polepšenie.

„Aj by sme sa polepšili, keby sme sa mohli vrátiť do raja…“ hovorili podaktorí.

To by sa asi dalo, pomyslel si Boh a poslal anjela do izraelskej krajiny, k dievčaťu menom Mária, ktorá bola veľmi dobrá. Mala si vziať za manžela Jozefa z rodu kráľa Dávida, ktorý tiež nikdy nezhrešil. Anjel zvestoval Márii: „Boh rozhodol, že sa ti narodí chlapček a bude sa volať Ježiš. S Jozefom ho vychováte a on potom bude privádzať ľudí na správnu cestu – aby sa po smrti dostali do raja.“

Máriu to, samozrejme, prekvapilo, ale poslušne prikývla: „Keď si to Boh praje… A môžem to povedať sesternici Alžbete?“

„Môžeš!“ dovolil anjel. „No nikomu inému to neprezraď. Mária sa teda zdôverila iba Jozefovi a Alžbete (tá tiež čakala bábätko) a veľmi sa na dieťatko tešila.

Narodil sa Ježiško

D ni ubiehali a Mária s Jozefom pripravovali všetko pre dieťatko, ktoré malo už čoskoro prísť na svet. Lenže rímsky cisár Augustus, ktorý v tom čase vládol, vydal nariadenie, aby sa všetci obyvatelia jeho kráľovstva vrátili do mesta, v ktorom sa narodili. Preto sa Mária s Jozefom vybrali do Betlehema. Cesta bola dlhá a únavná! A čo bolo ešte horšie, v Betleheme márne hľadali ubytovanie, všetky hostince boli plné. Napokon sa nad nimi predsa len zľutoval jeden hostinský, keď zbadal, že Mária čaká dieťa. „Môžete prenocovať v mojej stajni.“

Netrvalo dlho a dieťatko prišlo na svet. V maštaľke, na slame… Mária chlapčeka pobozkala, zavinula ho do plienok a Jozef ho položil do jasličiek vystlaných senom. „Och, och,“ vzdychol si nad bábätkom Jozef. „Narodilo si sa ako najväčší bedár, chlapčiatko, nikto neuverí, že ukážeš ľuďom cestu do raja.“

V tom sa však Jozef mýlil! Na oblohe sa objavila nádherná hviezda – a nielen to: pastierom, ktorí spali pri svojich ovečkách neďaleko Betlehema, sa zjavil anjel.